Netflix Playground er kommet til Danmark

Netflix vil ikke længere nøjes med at være den app, børnene åbner, når de skal se tegnefilm. Nu vil streaminggiganten også være det sted, de spiller. Selskabet har lanceret Netflix Playground i hele verden – på dansk markedsført som Netflix Legehjørne. Det er en separat spilapp til børn op til otte år, hvor de kan spille små, børnevenlige spil med figurer fra kendte universer som Peppa Pig, Sesame Street, StoryBots og Dr. Seuss.

For forældre er den vigtigste detalje dog ikke figurerne. Det er forretningsmodellen. Spillene er inkluderet i det almindelige Netflix-abonnement, kan spilles offline og er uden reklamer, køb i appen og ekstra gebyrer. Det bekræfter Netflix selv i lanceringen af appen.

Netflix vil være børnenes trygge legeplads

I en tid hvor mange børnespil er pakket med reklamer, køb, pop-ups og notifikationer, prøver Netflix at sælge Playground/Legehjørne som et mere kontrolleret alternativ. Ikke som endnu en åben app-butik, men som et lukket og kurateret miljø, hvor børn kan trykke sig rundt uden konstant at blive lokket videre til betaling eller reklameindhold.

Det er en ret skarp positionering. For småbørnsforældre handler skærmtid sjældent kun om, hvor længe barnet sidder med en tablet. Det handler også om, hvad barnet bliver mødt af, når først skærmen er tændt.

Netflix lægger derfor vægt på, at Legehjørne fungerer sammen med selskabets eksisterende forældrekontrol. Det betyder blandt andet børneprofiler, aldersindstillinger, mulighed for at blokere enkelte titler, PIN-lås på voksenprofiler og oversigt over seeraktivitet.

Mere end bare spil

Netflix Legehjørne kommer med en række små spil og aktiviteter, der er bygget op omkring genkendelige børneuniverser. I Playtime With Peppa Pig kan børn blandt andet passe marsvin, køre bus og lave smoothies. I Sesame Street kan de spille med Elmo, Big Bird og Cookie Monster, mens Dr. Seuss-universerne byder på små opgaver med former, mønstre, farver og årsag-virkning-leg.

Det er altså ikke hardcore gaming. Det er snarere digital leg i korte bidder, målrettet de yngste brugere.

Legehjørne passer ind i Netflix’ bredere spilstrategi og kampen om familieabonnementerne. Netflix har forsøgt sig med spil siden 2021, men gennembruddet har været begrænset.

Netflix Legehjørne kan hentes til iOS og Android.

Netflix Playground er kommet til Danmark