Shōgun vender tilbage – Disney+ bekræfter rollelisten til sæson 2

Der er godt nyt til alle, der stadig ikke har fået åndedrættet igen efter sidste afsnit af Shōgun. Disney+ har nemlig bekræftet, at den prisvindende samurai-serie vender tilbage med en anden sæson – og at produktionen går i gang allerede i januar i Vancouver.

Den nye sæson udspiller sig ti år efter begivenhederne i første sæson og fortsætter den historisk inspirerede fortælling om to mænd fra vidt forskellige verdener, hvis skæbner er uløseligt forbundet: den japanske krigsherre Toranaga og den engelske sømand John Blackthorne.

Stjerner vender tilbage – og nye træder ind

De prisvindende hovedrolleindehavere Hiroyuki Sanada (Toranaga) og Cosmo Jarvis (Blackthorne) er tilbage i front, flankeret af kendte ansigter som Fumi Nikaidô, Shinnosuke Abe og Yoriko Dôguchi. Blandt nye navne finder vi Asami Mizukawa, Masataka Kubota og Jun Kunimura, som skal puste nyt liv i magtspillet i det feudale Japan.

Instruktørduoen Hiromi Kamata og Takeshi Fukunaga vender tilbage bag kameraet, mens Loki-instruktøren Kate Herron og Say Nothing-skaberen Anthony Byrne tilslutter sig holdet. Serien er igen skrevet af Rachel Kondo og Justin Marks, der også stod bag første sæson.

Skrev tv-historie

Shōgun blev ikke bare en seerfavorit – den skrev tv-historie. Første sæson løb med 18 Emmy-priser, herunder prisen for Outstanding Drama Series, og gjorde Hiroyuki Sanada til den første japanske skuespiller nogensinde til at vinde en Emmy for bedste mandlige hovedrolle. Også Anna Sawai skrev historie som første kvindelige hovedrolle af asiatisk oprindelse til at vinde i samme kategori.

Serien, som er baseret på James Clavells klassiker, blev rost for sit historiske vingefang, sin visuelle overdådighed og sit kompromisløse japanske perspektiv.

I øvrigt er det ikke første gang af Shogun bliver en tv-serie-succes. I starten af 1980’erne kørte den på DR med Richard Chamberlain i hovedrollen som den engelske sømand, der strander i Japan. John Blackthorne-figuren spilles i denne nye udgave af Cosmo Jarvis.

Shōgun vender tilbage – Disney+ bekræfter rollelisten til sæson 2